20.09.2021
Аԥсны Аҳәынҭқарра Ахада Аслан Бжьаниа Анатоли Бибилов Алада Уаԥстәыла Ареспублика амш идиныҳәалеит.
Адныҳәалара атекст аҟны, ҷыдала, иҳәоуп:
"Акыр иаԥсоу Анатоли Илиа-иԥа!
Азин сышәҭозар, Шәара аԥхьа шәнаргыланы, аиашьара ҳзызуа аладауаԥстәылатәи ажәлар зегьы ирыдысныҳәалар сҭахуп аҳәынҭқарратә ныҳәа - Алада Уаԥстәыла Ареспублика амш.
1990 ш .цәыббрамза 20 рзы иҟаҵан раҧхьатәи ашьаҿа ахьыҧшымреи жәларбжьаратәи азхаҵареи рымҩахь. Алада Уаҧстәыла зхы иақәиҭу идемократиатәу аҳәынҭқарра аргыларазы иамоу азин шьақәнарӷәӷәеит. Иахьа Ареспублика хьаҳәа-ԥаҳәарада иара аҳәынҭқарратәра арӷәӷәара, асоциалтә-економикатә, атәылахьчаратә, акультура-ҵараиуратә ҿиара ахырхарҭа ылнахит.
2021 шықәса нанҳәамзазы Алада Уаԥстәыла иаҭааз Аԥсны аделегациа даҽазныкгьы ишьақәнарӷәӷәеит аԥсуа ган иҳабжьоу аизыҟазаашьақәа рырҿиареи рырӷәӷәареи ишадгыло.
Анатоли Илиа-иԥа, ари амшныҳәазы исҭахуп ишәзеиӷьасшьарц агәабзиара, аҭакԥхықәра ду зцу аҳәынҭқарратә маҵзураҟны аихьӡарақәа, Алада Уаԥстәыла иқәынхо ҳаиашьаратә жәлар ирзеиӷьасшьоит аҭынчра, аизҳазыӷьара".